《闻伯庸再安抚泾原》
宋代·刘敞

西师又失律，将帅各颠覆。流血丹川原，积尸委山谷。

咄嗟仁寿域，短夭生理促。王命有不行，国威为之衄。

鄙夫无忧责，感慨祗恸哭。况闻哀痛诏，辍食想颇牧。

朝廷足名卿，多垒各含辱。谋议宜深长，疮痍待湔浴。

使乎非常任，天子意所属。百万气未苏，吾民且局缩。

贤人勤功名，报国忍劳笃。往者博望侯，昔时来君叔。

再三持汉节，白发走川陆。岂不久憔悴，事业光简牍。

关河据上游，郡国同心腹。征膳向五年，强宗亦单独。

君乘赤轮车，一一询比屋。唐虞升平风，惆怅难再沐。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。